Fiatal korától kezdve szerepelt a francia utánpótlás válogatottakban, első nemzetközi sikerét a 2009-es, Finnországban rendezett Európai Ifjúsági Olimpiai Fesztiválon aratta, amikor csapatával aranyérmet nyert. A felnőtt válogatottal 2021-ig kellett várnia, hogy világversenyen is bemutatkozhasson, az Egyiptomban rendezett világbajnokságon végül a negyedik helyet szerezték meg. A 2021-re halasztott olimpiára is utazhatott, ahol a csapat első számú büntetőlövője és 32 góljával csapatának – Nedim Remili mellett – leggólerősebb játékosa volt, így segítve csapatát az olimpiai bajnoki címhez. Descat a torna All Star csapatába is bekerült.